Վագներ Լավ

Վագներ Լավ (պորտ.՝ Vágner Love, իսկական անուն՝ Վագներ Սիլվա դի Սոուզա, պորտ.՝ Vágner Silva de Souza, հունիսի 11, 1984(1984-06-11), Ռիո դե Ժանեյրո, Բրազիլիա), բրազիլացի ֆուտբոլիստ, թուրքական «Ալանյասպոր» ֆուտբոլային ակումբի հարձակվող։


== Ակումբային կարիերա ==


=== Մանկություն և պատանեկություն ===
Ութ տարեկան հասակում Վագները ընդունվում է ֆուտբոլային դպրոց, որտեղ սովորում է երկու տարի։ 1997 թվականին նա ընդգրկվում է «Վասկո դա Գամա» ֆուտբոլային դպրոցի կազմ։ Տասնվեց տարեկան հասակում Վագները կնքում է իր առաջին պրոֆեսիոնալ ֆուտբոլային պայմանագիրը «Պալմեյրաս» ակումբի հետ։ Թիմի կազմում Վագների խաղը հենց իր խոսքերով ստացվում է՝ «շատ վատ»։ 2002 թվականին բրազիլացին դառնում է Սան Պաուլո նահանգի երիտասարդական ֆուտբոլային առաջնության լավագույն ռմբարկուն՝ հեղինակելով 32 գոլ։ Այս հաջողությունից հետո նա նշում է իր նորամուտը արդեն ակումբի հիմնական կազմում, որտեղ 2003 թվականի մրցաշրջանում դառնում է 19 գոլի հեղինակ և ճանաչվում է Սերիա B-ի լավագույն ռմբարկուն, ինչը ունենում է իր նշանակությունը «Պալմեյրասի» Բրազիլիայի բարձրագույն առաջնություն տեղափոխվելու հարցում։ Այդ նույն թվականին Վագները հրավեր է ստանում Բրազիլիայի պատանեկան հավաքականից, որի կազմում նա նշում է իր նորամուտը Սանտո Դոմինգոյում ընթացող Պանամերիկյան խաղերի ֆուտբոլային մրցաշարում։ Հենց այդ մրցաշարի շրջանակներում է Վագները ստանում իր «Լավ» մականունը, որը կապված էր Վագների ընկերուհու մասնակցությամբ սկանդալային պատմության հետ։ «Պալմեյրասի» կազմում Վագները անցկացնում է իր վերջին խաղը 2008 թվականի հունիսի 28-ին կայացած «Սան Պաուլոյի» դեմ խաղում, որում նա դառնում է երկու գոլի հեղինակ:


=== ԲԿՄԱ ===

2004 թվականին Վագներ Լավը դառնում է մոսկովյան ԲԿՄԱ-ի ֆուտբոլիստը։ Գործարքի արժեքը կազմում է 6,2 մլն եվրո։ Բանակային ակումբը բրազիլացուն ընդգրկում է թիմի հիմնական կազմում արգենտինացի Ֆերնադո Կավենագիի փոխարեն, ում աշխատավարձը համեմատած թիմի մյուս ֆուտբոլիստների աշխատավարձերի հետ 2,5 անգամ բարձր էր։ ԲԿՄԱ-ի կազմում Վագների նորամուտային խաղն է դառնում Չեմպիոնների Լիգայի որակավորման փուլի երկրորդ տուրի շրջանակներում կայացած ադրբեջանական «Նեֆտչիի» դեմ խաղը, որը կայանում է օգոստոսի 4-ին. այդ խաղում Վագները խաղադաշտ է դուրս գալիս հանդիպման 46-րդ րոպեին և գոլի հեղինակ է դառնում 72-րդ րոպեին։ Օգոստոսի 14-ին Վագները իր նորամուտն է նշում արդեն Ռուսաստանի առաջնությունում. նրա առաջին խաղն է դառնում «Շիննիկի» դեմ կայացած խաղը, որին նա մասնակցում է թիմի մեկնարկային կազմի հետ։ Հինգ ամիս անց Վագները առաջարկ է ստանում «Կորինտիանսից», սակայն նրանց միջև համաձայնություն չի կնքվում։
«Բանակայինների» կազմում Լավը դառնում է ՈւԵՖԱ Գավաթի (2005) դափնեկիր և երեք անգամ Ռուսաստանի չեմպիոն (2005, 2006, 2013)։ 2007 թվականին Վագները Ժոյի հետ միասին դառնում է ԲԿՄԱ-ի մրցաշրջանի լավագույն ռմբարկու։
2008 թվականի հուլիսի 12-ին երկու մոսկովյան ակումբների՝ «Սպարտակի» և ԲԿՄԱ-ի միջև ընթացող խաղում Վագները հետ-տրիկի հեղինակ է դառնում, իսկ հանդիպումը ավարտվում է 1-5 հաշվով։ 2009 թվականի հուլիսի 26-ին վերընշյալ երկու ակումբների մեկ ուրիշ հանդիպման ժամանակ, որում արդեն 2-1 հաշվով հաղթանակ է տանում «Սպարտակը». Վագները խաղի 90-րդ րոպեին Վելլիտոնի դեմ պայքարում վերջին հույսի խախտում կատարելու հետևանքով կարմիր քարտի է ստանում և լքում խաղադաշտը։
2008 թվականի նոյեմբերի 10-ին Լավը «Մոսկվա» ֆուտբոլային ակումբի դեմ խաղում, իր պրոֆեսիոնալ կարիերայի շրջանակներում առաջին անգամ «պոկերի» (չորս գոլ) հեղինակ է դառնում։ Հաջորդ տուրում բրազիլացին հետ-տրիկի հեղինակ է դառնում ժամանակից շուտ չեմպիոնությունը ապահոված «Ռուբինի» դեմ խաղում, որի շնորհիվ «բանակայինները» դառնում են առաջնության արծաթե մեդալակիր։ Արդյունքում, ըստ 2008 թվականի մրցաշրջանի Վագները առաջնությունում 20 գոլ է հեղինակում այն դեպքում, երբ ցուցակում իրենց տեղը զբաղեցրած մյուս ֆուտբոլիստներին հաջողվել էր հեղինակել առավելագույնը 10 գնդակ։
Վագներ Լավը ՈՒԵՖԱ Գավաթի 2008-09 մրցաշրջանի լավագույն ռմբարկու է ճանաչվում՝ հեղինակած 11 գոլերով։ Այդ արդյունքով նա գերազանցում է «նախկին-բանակային» Իվիցա Օլիչին (9 գոլ) և Ֆաբիո Կվալյարելային (8 գոլ)։


=== «Պալմեյրաս» ===
2009 թվականի օգոստոսի 28-ին հարձակվողը ցանկանալով հավաքականի կազմում հանդես գալ՝ որոշում է «գտնվել» նրան ավելի մոտ. Վագները վարձավճարային պայմանագիր կնքելով համալրում է բրազիլական «Պալմեյրասի» կազմը։ Մինչև տեղափոխությունը նա ԲԿՄԱ-ի հետ կնքել էր երկուսուկես տարի ժամկետով պայմանագիր։


=== «Ֆլամենգո» ===
2010 թվականի հունվարի 15-ին Վագները, վարձավճարային պայմանագիր կնքելով, համալրում է մեկ այլ բրազիլական ակումբի՝ «Ֆլամենգոյի» կազմը։ Նույն օրը ֆուտբոլիստը ակումբային բազայում ներկայացվում է երկրպագուներին և ստանում է 9 համարի մարզաշապիկը։ Հունվարի 24-ին Ռիո դե Ժանեյրո նահանգի առաջնության շրջանակներում, ակումբի կազմում անցկացրած իր առաջին խաղում Վագները դառնում է երկու գոլի հեղինակ և իր թիմին հաղթանակ է պարգևում «Բանգուի» դեմ կայացած խաղում (2-1)։ Վարձավճարային պայմանագրի ժամկետի լրանալուց հետո Վագները խնդրում է մոսկովյան ակումբի տնօրինությանը երկարաձգել համաձայնությունը ևս մեկ տարով, սակայն նրա առաջարկը մերժվում է։


=== Վերադարձ ԲԿՄԱ ===
2010 թվականի հուլիսի վերջին Վագները վերադառնում է ԲԿՄԱ, որտեղ հենց առաջին՝ մոսկովյան «Սպարտակի» դեմ կայացած խաղում դառնում է գոլի հեղինակ, որը դառնում է հաղթական (2-1)։ 2010 թվականի օգոստոսի 15-ին «Անժիի» դեմ խաղում նա կրկին աչքի է ընկնում գոլ հեղինակելով։ 2010 թվականի սեպտեմբերի 16-ին Վագները Եվրոպայի Լիգայի առաջին տուրի շրջանակներում կայացած «Լոզանայի» դեմ խաղում դառնում է դուբլի հեղինակ, իսկ ԲԿՄԱ-ն տանում է 3-0 հաշվով հաղթանակ։ Հարձակվողը մրցաշրջանի ընթացքում կիսվել էր այն մասին, որ ցանկություն ունի կրկնել ՈՒԵՖԱ գավաթի խաղարկության 2008-2009 մրցաշրջանի իր արդյունքը, որը լավագույն ռմբարկու ճանաչվելն էր. նա հասնում է իր նպատակին։
Սեպտեմբերի 26-ին առաջնության 22-րդ տուրում կայացած «Տոմի» դեմ արտագնա խաղում, բրազիլացին հանդիպման 41-րդ վայրկյանին գոլ է հեղինակում, որը դառնում է ԲԿՄԱ-ի կազմում նրա 100-րդ գոլը։ Վագները դառնում է առաջին արտասահմանցին, ով հայտնվում է Գրիգորի Ֆեդոտովի կողմից կազմված խորհրդանշական թիմում։
2011-2012 թվականների մրցաշրջանը Վագները մեկնարկում է ԲԿՄԱ-ի կազմում, սակայն ԶԼՄ-ներում տեղեկություն է տարածվում, ըստ որի ֆուտբոլիստը ամռանը համալրելու է որևէ բրազիլական թիմի կազմ։ 2011 թվականի ամռանը Վագների ծառայություններով սկսում է հետաքրքրվել պորտուգալական «Պորտուն», սակայն նրանց առաջարկը չի գոհացնում ԲԿՄԱ-ի տնօրինությանը։ Հոկտեմբերի 29-ին Լավը «Սպարտակ-Նալչիկի» դեմ կայացած խաղում հեռացվում է խաղադաշտից, քանի որ «բաց» ոտքով հարվածում է մրցակից թիմի ֆուտբոլիստ Ջուդովիչին, ինչից հետո վերջինս վնասվածք է ստանում։ Ինչպես ավելի ուշ անկեղծանում է բրազիլացին՝ նման բան նրա հետ առաջին անգամ էր պատահել և ինքը շատ է ափսոսում տեղի ունեցածի համար։ Առաջնության հանձնաժողովի կողմից որոշում է կայացվում Վագներին որակազրկել երեք խաղով։ Ավելի ուշ հանձնաժողովը չեղարկում է իր որոշումը և Վագները մասնակցություն ունենալով «Անժիի» դեմ կայացած խաղում՝ գոլի հեղինակ է դառնում, սակայն ԲԿՄԱ-ն կրում է 1-2 հաշվով պարտություն։


=== Կրկին «Ֆլամենգո» ===
2012 թվականի հունվարի 25-ին պաշտոնապես հայտարարվում է, որ Վագները համալրելու է «Ֆլամենգոյի» կազմը։ Բրազիլական ակումբի նախագահ Պատրիսիա Ամորինը նշում է, որ Վագները ուներ ցանկություն իրենց թիմում խաղալու և նա հենց այն ֆուտբոլիստն է, որի կարիքը ունի ակումբը։ Պաշտոնական պրես-կոնֆերանսի ժամանակ Վագները չի զսպում իր արցունքները։
2012 թվականի սեպտեմբեր ամսվա սկզբին լուր է տարածվում այն մասին, որ Վագներ Լավը հնարավոր է, որ կվերադառնա Ռուսաստան՝ «Ֆալմենգոյի» հետ ունեցած ֆինանսական խնդիրների պատճառով։ Անձամբ Վագները խոսելով այդ մասին ասում է, որ ցանկանում է վերադառնալ ԲԿՄԱ։


=== Երկրորդ վերադարձը ԲԿՄԱ ===
2013 թվականի հունվարի 12-ին «Ֆլամենգոն» հայտարարում է Վագների ԲԿՄԱ տեղափոխության մասին։ Հունվարի 16-ին բրազիլացին պաշտոնապես համալրում է «բանակայինների» կազմը և ակումբի հետ կնքում է երեք ու կես տարի ժամկետ ունեցող պայմանագիր։
Ռուսաստանի առաջնության առաջին երկու տուրերում Վագները մեկական գոլային փոխանցման հեղինակ է դառնում։ Ապրիլի 1-ին կայացած «Ալանիայի» դեմ խաղում Վագները դուբլի հեղինակ է դառնում։ Այդ գոլերը վերադարձից հետո նրա առաջին գոլերն էին։ Ապրիլի 6-ին, «Վոլգայի» դեմ խաղի երկրորդ խաղակեսի ավելացված ժամանակում Վագները վաստակում է այդ խաղում իր երկրորդ դեղին քարտը և հեռացվում է խաղադաշտից։


=== «Շանդուն Լունեն» ===
2013 թվականի հուլիսի 24-ին Վագները դառնում է «Շանդուն Լունենի» ֆուտբոլիստը, իսկ տրանսֆերը գնահատվում է 12 մլն եվրո։ Իր նորամուտային խաղում բրազիլացին երկու գոլ է հեղինակում «Շանխայ Շենխուա» դարպասը։ Չինական ակումբի կազմում Վագները 2013 թվականին դառնում է Չինաստանի սուպերլիգայի արծաթե մրցանակակիր, իսկ 2014 թվականին Չինաստանի գավաթի դափնեկիր։ 2015 թվականի փետրվարի 1-ին Վագները պայմանագրի ժամկետից շուտ խզում է իր կապերը թիմի հետ։


=== «Կորինտիանս» ===
Չինական ակումբից հեռանալուց հետո Վագների ծառայություններով սկսում է հետաքրքրվել մոսկովյան «Լոկոմոտիվը» և կրկին ԲԿՄԱ-ն։ Վերջինս որոշ ժամանակ անց այլևս ցանկություն չի հայտնում ֆուտբոլիստին գնելու հարցում։ Անսպասելիորեն 2015 թվականի փետրվարին Վագները պայմանագիր է կնքում «Կորինտիանսի» հետ՝ մինչև 2016 թվականի հուլիսը պայմանագրի ժամկետով։ Հիմնական պատճառը, ըստ որի Վագները որոշեց վերադառնալ Բրազիլիա՝ ընտանիքն էր։ Նոր ակումբի կազմում նա հեղինակում է իր առաջին գոլը 2015 թվականի մարտի 29-ին կայացած «Բրագանտինոյի» դեմ խաղում։ 2015 թվականի նոյեմբերի 20-ին Լավը «Կորինտիանսի» կազմում դառնում է Բրազիլիայի չեմպիոն։


=== «Մոնակո» ===
2016 թվականի հունվարի 13-ին հայտարարվում է այն մասին, որ Վագները համալրելու է ֆրանսիական «Մոնակոյի» կազմը։ Պայմանագրի ժամկետը կնքված էր մինչև 2017 թվականի ամառը, իսկ տրանսֆերի արժեքը կազմում է մեկ միլիոն եվրոից պակաս։ Նոր թիմի կազմում Լավը հեղինակում է իր առաջին գոլը փետրվարի 14-ին ընդդեմ՝ «Սենտ Էտիենի»։


=== «Ալանյասպոր» ===
2016 թվականի օգոստոսի 30-ին Վագները տեղափոխվում է «Ալանյասպոր»։ Կնքվում է երկու տարի ժամկետով պայմանագիր։ Ներկա պահին ֆուտբոլիստը ակումբի կազմում մասնակցել է 24 հանդիպման և դարձել է 20 գոլի հեղինակ։


== Կարիերան Բրազիլիայի հավաքականի կազմում ==
Վագները հրավիրվել է Բրազիլիայի ազգային հավաքական 2004 թվականին՝ Պերուում ընթացող Ամերիկայի գավաթի խաղարկությանը մասնակցելու նպատակով։ Այդ մրցությունում հավաքականը հաղթանակ է տանում, սակայն Վագները ոչ մի խաղի մասնակցություն չի ունենում։ Երբ որ հավաքականի գլխավոր մարզիչ է նշանակվում Կառլոս Դունգան՝ Վագները և ԲԿՄԱ-ում նրա խաղընկերներ Դանիել Կառվալյուն և Դուդու Սեարենսեն հրավիրվում են հավաքական։ Հավաքականի կազմում անցկացրած իր չորրորդ՝ Ուելսի հավաքականի դեմ ընկերական խաղում Վագները հեղինակում է իր առաջին գոլը։ Դրանից հետո Վագները հրավիրվում է հավաքական 2007 թվականի մրցաշրջանի ժամանակ. այդ մրցաշրջանը նա շատ հաջող էր սկսել ԲԿՄԱ-ի կազմում և հրավիրվելով հավաքական նա բաց չթողնելով որևէ խաղ մասնակցում է 2007 թվական Ամերիկայի գավաթի խաղարկությանը, սակայն նրան հաջողվում է ընդամենը մեկ գոլի հեղինակ դառնալ այդ շրջանում։ 2007 թվականի հուլիսի 15-ին Վագները մասնակցում է վերընշյալ գավաթի խաղարկության եզրափակչին, որի ժամանակ դառնում է գոլային փոխանցման հեղինակ, իսկ հավաքականը 3-0 հաշվով հաղթանակ է տանում ընդդեմ՝ Արգենտինայի ազգային հավաքականի։


== Ձեռքբերումներ ==


=== Ակումբային ===
 «Պալմեյրաս»

Սերիա B-ի չեմպիոն։ 2003
Ընդհանուր. 1 տիտղոս ԲԿՄԱ

Ռուսաստանի չեմպիոն (3)։ 2005, 2006, 2012-2013
Ռուսաստանի գավաթի դափնեկիր (6)։ 2004-05, 2005-06, 2007-08, 2008-09, 2010-11, 2012-13
Ռուսաստանի սուպերգավաթի դափնեկիր (4)։ 2006, 2007, 2009, 2013
ՈՒԵՖԱ Գավաթի դափնեկիր։ 2004-05
Ընդհանուր. 14 տիտղոս «Շանդուն Լունեն»

Չինաստանի գավաթի դափնեկիր։ 2014
Ընդհանուր. 1 տիտղոս «Կորինտիանս»

Բրազիլիայի չեմպիոն։ 2015
Ընդհանուր. 1 տիտղոս


=== Միջազգային ===
 Բրազիլիայի հավաքական

Պանամերիկյան խաղերի արծաթե մեդալակիր։ 2003
Ամերիկայի գավաթի դափնեկիր (2)։ 2004, 2007
Ընդհանուր. 2 տիտղոս


=== Անհատական ===
Պանամերիկյան խաղերի լավագույն ռմբարկու։ 2003 (4 գոլ)
Սերիա B-ի (Բրազիլիա) մրցաշրջանի լավագույն ռմբարկու։ 2003 (19 գոլ)
Սան Պաուլո նահանգի առաջնության մրցաշրջանի լավագույն ռմբարկու։ 2004 (12 գոլ)
Ռուսաստանի առաջնության մրցաշրջանի լավագույն ռմբարկու։ 2008 (20 գոլ)
ՈւԵՖԱ Գավաթի 2008-09 մրցաշրջանի լավագույն ռմբարկու։ (11 գոլ)
Ռիո դե Ժանեյրո նահանգի առաջնության մրցաշրջանի լավագույն ռմբարկու։ 2010 (15 գոլ)
Թուրքիայի առաջնության մրցաշրջանի լավագույն ռմբարկու։ 2016-17 (23 գոլ)
Ընդգրկվել է Ռուսաստանի առաջնության մրցաշրջանի լավագույն 33 ֆուտբոլիստների ցուցակ (5)։ № 1 (2007, 2008, 2010); № 2 (2005); № 3 (2006), № 2 (2012-2013)
«Սպորտ Էքսպրես» ամսագրի վարկածով Ռուսաստանի առաջնության տարվա լավագույն ֆուտբոլիստ։ 2008


== Ընտանեկան դրություն ==
Վագները առաջին կինն է եղել Մարտինիան. նրանք ունեն երկու երեխա՝ Էնցոն և Լովինոն։ 2013 թվականի դեկտեմբերին Վագները ամուսնանում է Լուսիլենի հետ, ում հետ նշանված էր 2011 թվականից։


== Վիճակագրություն ==


=== Ակումբային վիճակագրություն ===


=== Միջազգային ===
Ըստ 2009 թվականի ապրիլի 1-ի